DA Den Europæiske Unions Tidende C 67/17

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 67/07)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»KRUPNIOKI ŚLĄSKIE«

EU-nr.: PL-PGI-0005-01315 — 23.2.2015

BOB ( ) BGB ( X )

1. Betegnelse

»Krupnioki śląskie«

2. Medlemsstat eller tredjeland

Polen

3. Beskrivelse af landbrugsproduktet eller fødevaren

3.1. Produkttype

Kategori 1.2. Kødprodukter (opvarmet, saltet, røget osv.)

3.2. Beskrivelse af produktet med betegnelsen i punkt 1

»Krupnioki śląskie« er letfordærvelige, tilberedte, krydrede pølser af svineindmad i naturtarm. Pølserne har en diameter på 30-40 mm og en længde på 15-25 cm. Hver pølse vejer 200-300 g.

Fysiske og kemiske egenskaber

»Krupnioki śląskie« er et produkt i naturtarm. Pølserne er kendetegnet ved en ren og let fugtig overflade. Tarmen slutter tæt om fyldet, som er hakket til en finhed på højst 5 mm. Råvarerne skal være jævnt fordelt set over et tværsnit, konsistensen skal være fast, skiver med en tykkelse på 10 mm må ikke kunne falde fra hinanden, og klumper af ublandede ingredienser er ikke tilladt.

Fedtindholdet må ikke overstige 35 %, og saltindholdet må ikke overstige 2,5 %. Nitrat- og nitritindholdet (udtrykt i NaNO2 mg/kg) må ikke overstige 50 mg/kg.

Organoleptiske egenskaber

Overfladens farve: grå til brun eller mørkebrun.

Tværsnittets farve: passende for det anvendte tilberedte svinekød, gryn, flæsk og svær, brunt med en anelse violet eller bronze — typisk for de anvendte ingredienser.

Konsistens og tekstur: fast konsistens, smuldrende tekstur, små stykker magert kød og gryn blandet til en samlet masse.

Smag og lugt: af kød og indmad, byg- eller boghvedegryn, tilberedt flæsk og svær, let saltet, tydelig krydderismag. En smag eller lugt af ingredienser, der ikke er friske, eller som er mugne, er ikke tilladt, og der må heller ikke forekomme en sur, bitter eller fremmed smag eller lugt.

3.3. Foder (kun for produkter af animalsk oprindelse) og råvarer (kun for forarbejdede produkter)

Råvarerne til »krupnioki śląskie« bør være ukonserverede og usaltede. En producent kan vælge saltede råvarer, men skal da tage hensyn hertil ved bestemmelsen af den mængde salt, der skal tilsættes fyldet.

3.4. Specifikke etaper af produktionen, som skal finde sted i det afgrænsede geografiske område

Følgende specifikke etaper af produktionen skal finde sted i det afgrænsede geografiske område:

skylning og/eller udblødning

varmebehandling

hakning

blanding og krydring

fyldning af tarme og binding af knude på dem

skoldning

nedkøling.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

Det geografiske område, hvor krupnioki śląskie-pølser fremstilles, omfatter provinserne Śląskie og Opolskie og kommunen Dziadowa Kłoda (distriktet Oleśnicki, provinsen Dolnośląskie).

5. Tilknytning til det geografiske område

Krupnioki śląskie-pølser er særegne i kraft af produktets specifikke egenskaber og ry.

Da etnografer begyndte at forske i Schlesiens madhistorie, afslørede de Krupnioki śląskie-pølsers faste plads på menuen i dette område. De omtales første gang i slutningen af det 18. århundrede i omegnen af Gliwice. I kilder fra det 19. århundrede er der utallige referencer. Krupnioki śląskie-pølser var bl.a. på bryllupsmenuen og blev en fast ret på schlesiske middagsborde i 1830'erne. Det hang utvivlsomt sammen med den hastige vækst i det 19. århundrede i antallet af husdyr, herunder svin, i Schlesien. Det var på den tid, at det blev almindeligt at udnytte hovedkød fra slagtede husdyr som råvare i fremstillingen af »krupnioki«. Krupnioki śląskie-pølsernes stigende popularitet i det 19. århundrede skyldtes også udviklingen i minedriften i Schlesien. Minearbejderne havde nemlig brug for en nærende og næringsrig kost efter det hårde arbejde i minerne.

Fremstillingen af krupnioki śląskie-pølser er uløseligt knyttet til svineslagtning, som var et særligt og vigtigt ritual i Schlesien. I det 19. århundrede kom mange schlesiere til at bo i byer uden de muligheder, som landbefolkningen havde i kraft af deres marker eller haver. Byboer havde adgang til en lille jordlod og et skur, hvor de kunne holde en gris, kaniner og duer. Alle familiemedlemmer var med til slagtningen af grisen med slagteren som ceremonimester på slagtedagen. Efter slagtningen blev blodet brugt til blodpølse, sylte og krupnioki śląskie-pølser, som traditionelt fremstilledes i store mængder til fordeling blandt familie og naboer, som havde bidraget med madrester og grøntsagsskræller for at hjælpe familien med at opfede grisen. Det var skik, at landmændene delte ud af produkterne, herunder krupnioki śląskie-pølserne, fra slagtningen af grisen til familiemedlemmer, der ikke var til stede ved slagtningen. Fremstillingen af disse pølser gjorde det muligt efter slagtningen at udnytte indmaden fra grisen optimalt. Dette var også vigtigt rent økonomisk for minearbejderfamilier, som særlig i det 19. århundrede ikke havde ret mange penge. Nu om dage, hvor det er teknisk muligt at transportere råvarer til fremstilling af krupnioki śląskie-pølser på sikker vis frem til det i punkt 4 angivne område, er det tilladt at bruge råvarer fra egne uden for området.

Krupnioki śląskie-pølser har primært deres særegne træk fra produktionsprocessen i det angivne geografiske område med baggrund i producenternes færdigheder med hensyn til såvel udvælgelsen af råvarerne som udførelsen af produktionsprocessen ifølge optimale tekniske parametre. De færdigheder, som producenterne af krupnioki śląskie-pølser har, er udviklet gennem erfaring og viden, der er givet videre fra generation til generation, og de afspejles i de særlige kvaliteter, man finder i det i punkt 3.2 omhandlede slutprodukt.

Krupnioki śląskie-pølser adskiller sig fra andre produkter i samme kategori ved deres høje kalorieindhold og deres særegne smag og lugt og smuldrende tekstur. Dette kan ikke alene tilskrives forskelle i sammensætningen af råvarer sammenlignet med andre indmadsprodukter af samme type, men også de færdigheder og den erfaring, som producenterne udnytter til at opnå et produkt med dettes karakteristiske organoleptiske egenskaber. Førnævnte særlige træk ved krupnioki śląskie-pølser skyldes primært den harmoniske blanding af alle de valgte råvarer og krydderier, især gryn, lever, løg og peber, som giver slutproduktet en særlig smag og lugt.

En grundlæggende forskel på sammensætningen af krupnioki śląskie-pølser og lignende produkter består i, at de kun indeholder 15 % gryn, mens andre produkter indeholder 20-25 %. Mindst 85 % af råvarerne i krupnioki śląskie-pølser er af animalsk oprindelse, hvilket er den højeste andel blandt traditionelle produkter i kategorien (hvor 75-80 % af råvarerne er af animalsk oprindelse). Dette bekræftes i de interne forskrifter nr. 21 vedtaget i 1964 af centralkontoret for den polske kødindustri.

Krupnioki śląskie-pølser har opretholdt deres gode ry gennem årtier, ikke blot i Schlesien, men i hele Polen og også andre lande. Dette fremgår af, at produktet meget ofte knyttes sammen med Schlesien, f.eks. siger man, at »nogle mennesker forbinder Schlesien med kul og landbrug, mens andre tænker på krupnioki og roulade«, hvilket bekræfter betydningen af krupnioki śląskie-pølser. Mange producenter af krupnioki śląskie-pølser deltager også i utallige kulinariske begivenheder såsom messer og festivaler (herunder Polagra i Poznań, konkurrencen Nasze Kulinarne Dziedzictwo — Smaki Regionów, Meat Meeting i Sosnowiec, Święto krupnioka śląskiego i Nikiszowiec (Katowice), Świętomięs Polski og andre jævnligt afholdte regionale, nationale og udenlandske messer). Selv om krupnioki śląskie-pølser har slået deres ry fast, befæster nye fødevarefestivaler i Schlesien omkring Oppeln og Øvre Schlesien pølsernes stilling som en fødevare, der er tæt forbundet med regionen.

Krupnioki śląskie-pølsernes ry kan yderligere dokumenteres ved, at navnet er gået ind i schlesisk dialekt via talemåder og ordsprog. Krupnioki śląskie-pølsernes ry bekræftes endvidere af utallige avisartikler og turistbrochurer med beskrivelser af det regionale køkken i de omhandlede områder. Som eksempler kan nævnes guidebogen til provinserne Śląskie og Opolskie, som udgives i serien Polska niezwykła, og hvori krupnioki śląskie-pølser kort omtales og beskrives, og den seneste udgave af Michelin-guiden til Polens restauranter, som nævner krupnioki śląskie-pølser blandt 15 polske regionale produkter.

I et værk med titlen O śląskich obyczajach, śląskich potrawach i niektórych śląskich słowach [schlesiske skikke, schlesisk mad og visse schlesiske ord] skriver forfatteren følgende: »Den flotteste karriere har dog visse schlesiske retter og deres navne haft, idet de er gået ind i standardpolsk i en række former. Den mest populære i hele Polen må være krupnioki (af krupy (gryn)), som også ofte kaldes krupnioki śląskie, dvs. schlesisk krupnioki. Navnet har bredt sig takket være adjektivet. Der ligger noget meget schlesisk i ordet …«

Henvisning til offentliggørelsen af varespecifikationen

(artikel 6, stk. 1, andet afsnit, i denne forordning)

http://www.minrol.gov.pl/Jakosc-zywnosci/Produkty-regionalne-i-tradycyjne/Zlozone-wnioski-o-rejestracje-Produkty-regionalne-i-tradycyjne

(1) EUT L 343 af 14.12.2012, s. 1.